PRITARTA

Klaipėdos Vydūno gimnazijos tarybos posėdžio 2014 m. gruodžio 22 d. protokoliniu nutarimu (protokolas Nr. M16-102)

**KLAIPĖDOS VYDŪNO GIMNAZIJOS DIREKTORIAUS ARVYDO GIRDZIJAUSKO 2014 METŲ VEIKLOS ATASKAITA**

1. Įstaigos pristatymas:

* 1. Klaipėdos Vydūno gimnazija yra savivaldybės biudžetinė bendrojo ugdymo mokykla, vykdanti formaliojo (pradinio, pagrindinio ir vidurinio ugdymo) ir neformaliojo švietimo programas, taikant Humanistinės kultūros ugdymo menine veikla sampratos elementus. Gimnazijos adresas: Sulupės g. 26, LT-93219 Klaipėda, el. paštas – rastine@vyduno.lt, telefonas/faksas (8 46) 41 10 05, internetinė svetainė http://www.vyduno.lt.

2014 metais gimnazijos 1–4 klasėse mokėsi 192 mokiniai, 5–8 ir I-II klasėse – 332 mokiniai, III-IV klasėse – 75 mokiniai. Iš viso buvo 600 mokinių. Ugdymas organizuojamas lietuvių kalba;

* 1. įstaigos direktorius – Arvydas Girdzijauskas, atestuotas I vadybinei kvalifikacijos kategorijai. Jo vadybinis stažas – 35 metai;

1.3. darbuotojų skaičius neviršija savivaldybės tarybos nustatyto didžiausio leistino skaičiaus:

|  |  |  |
| --- | --- | --- |
| Administracijos darbuotojai (direktorius ir jo pavaduotojai) | Specialistai (pedagoginiai ir nepedagoginiai darbuotojai) | Kiti darbuotojai (darbininkai, valytojai, budėtojai ir kt.) |
| 5 | 67 | 25 |

1.4. naudojamos patalpos:

|  |  |  |
| --- | --- | --- |
| Pastatai (nurodyti adresus) | Plotas (m2) | Pastabos |
| Sulupės 26, LT-93219 Klaipėda | 6607,55 | Mokosi 1-12 klasių mokiniai |

 1.5. biudžetas:

|  |  |
| --- | --- |
| Finansavimo šaltiniai | Lėšos (tūkst. Lt) |
| 2013 m.  | 2014 m. |
| Savivaldybės biudžeto lėšos SB | 604,6 | 605,7 |
| Pajamos už teikiamas paslaugas SB(SP) | 606,6 | 599 |
| Pajamos iš patalpų nuomos SB(SPN) | 5,7 | 6,4 |
| Valstybės biudžeto specialioji tikslinė dotacija SB(VB) | 2313 | 2340 |
| Savivaldybės privatizavimo fondo lėšos PF |  |  |
| Kitos lėšos (labdara, parama, 2% GM) | 16,3 | 18,0 |

2. Įstaigos veiklos rezultatai:

2.1. įstaigos vizija ir misija:

gimnazijos vizija: Klaipėdos Vydūno gimnazija – savitos ugdymo kultūros, moderni, atvira kaitai, besimokanti organizacija, padedanti asmeniui įgyti bendrąsias ir menines kompetencijas, atitinkančias pradinį, pagrindinį ir vidurinį išsilavinimą, perimti humanistinės kultūros tradicijas ir vertybes, formuotis kaip kūrybiška ir atsakinga, gebanti bendrauti ir bendradarbiauti, efektyviai veikti šiuolaikinėje visuomenėje asmenybė.

Gimnazijos misija – teikti kokybiškas švietimo paslaugas, įgyvendinant pradinio, pagrindinio, vidurinio ugdymo programas, Humanistinės kultūros ugdymo menine veikla sampratos elementus, tenkinti mokinių pažinimo, saviraiškos ir meninio ugdymosi poreikius, formuoti kultūra ir humanizmu pagrįstas vertybines nuostatas, sudaryti lygias ugdymosi galimybes ir sąlygas, telkti kompetentingus, profesiškai tobulėjančius mokytojus ir efektyviai naudoti turimus materialinius išteklius;

2.2. strateginio veiklos plano tikslas, programa, tikslai, uždaviniai:

mokyklos strateginiame plane 2013–2015 metams numatytas strateginis veiklos tikslas - užtikrinti kokybišką bendrąjį ir kultūrinį ugdymą, buvo vykdoma ugdymo proceso užtikrinimo programa. Jos pirmasis uždavinys - laiduoti ugdymo programų įvairovę, sudarant sąlygas ugdyti vaikus pagal bendrojo ugdymo programas ir savitos pedagoginės sistemos elementus. Antrasis programos uždavinys - sudaryti sąlygas švietimo paslaugų prieinamumui, organizuojant kokybišką mokinių maitinimą, specialiosios pedagoginės pagalbos užtikrinimą, aprūpinimą mokymosi reikmėmis ir pavėžėjimo organizavimą. Trečiasis programos uždavinys - gerinti įstaigos materialinę bazę bei užtikrinti saugią ugdymo aplinką, pritaikant patalpas švietimo reikmėms.

Užtikrinant ugdymo programų įvairovę, įstaigoje buvo naudota valstybės biudžeto specialioji tikslinė dotacija (mokinio krepšelio lėšos), planas įvykdytas 100 %; planuotos tėvų įmokos už mokyklos teikiamas paslaugas, panaudotos 83,35 % - skirtumas susidaro todėl, kad yra socialiai remtinų šeimų ir šeimų, skolingų už paslaugas; savivaldybės biudžeto lėšos, skirtos mokyklos ūkinei veiklai, įsisavintos pilnai: planas įvykdytas 100 %; gautos paramos lėšos panaudotos 57,2 %, iš jų 1,940 tūkst. Lt ugdymo aplinkos kūrimui, 9,68 tūkst. Lt – kultūrinei ir meninei veiklai organizuoti;

2.3. metinio veiklos plano tikslai, uždaviniai, prioritetai, vykdytos programos, priemonės bei jų įgyvendinimo rezultatai:

2014 m. veiklos plane numatytas veiklos prioritetas – diegti Humanistinės kultūros ugdymo menine veikla sampratos elementus ugdymo procese; tikslas – užtikrinti kokybišką ugdymą; uždaviniai: 1) siekti ugdymo kokybės pamokoje taikant kūrybiškumą skatinančius metodus ir stiprinant mokytojų bendradarbiavimą; 2) tobulinti mokyklos kultūrinio ugdymo programos įgyvendinimą ir bendrųjų kompetencijų ugdymo integraciją su ugdymo procesu, prioritetą teikiant kultūrinio sąmoningumo kompetencijai; 3) gerinti mokytojų ir mokinių aprūpinimą mokymo priemonėmis ir kurti estetinę ugdymo aplinką.

Siekiant veiklos prioriteto, mokyklos veikla organizuota pagal Humanistinės kultūros ugdymo menine veikla pedagoginės sampratos orientyrus. Tobulinta klasių kultūrinio ugdymo grupių veikla, ieškota optimalios mokymo ir asmenybės ugdymo dermės.

Įgyvendinant pirmąjį uždavinį, tobulinta ir diegta kultūrinio sąmoningumo kompetencijos ugdymo ir vertinimo sistema. Gimnazijoje surengta mokytojų konferencija „Refleksijos metodai ir jų įtaka ugdymo procesui“, kurioje gimnazijos mokytojai pristatė naudotinus refleksijos metodus ir komentavo jų taikymą pamokose, surengti seminarai ugdymo kokybės vadybos, mąstymo kultūros klausimais. Vykdyta pamokų stebėjimo savaitė, skirta pamokos struktūros, vertinimo ir refleksijos metodų tobulinimui, pamokų stebėjimo rezultatai aptarti metodinėse grupėse ir parengtos rekomendacijos mokytojams.

Įgyvendinant antrąjį uždavinį, buvo plėtojamas integracijos elementų diegimas mokytojų ilgalaikėje veikloje, vykdant klasių kultūrinio ugdymo grupių planus, stebimas ir aptariamas ilgalaikių planų įgyvendinimas, kryptingai vykdyta pedagoginė priežiūra, organizuojami integraciją skatinantys renginiai. Dalyvavimas „Mokyklų pažangos projektų 2014 metų konkurse“ padėjo gimnazijos bendruomenei įgyvendinti mokinių humanistinės kultūros ugdymo siekius, panaudojant ugdymo procese meninio ugdymo, kūrybiškumo, netradicinio mąstymo privalumus.

Įgyvendinant trečiąjį uždavinį, atlikti pastato vidaus remonto darbai, pritaikant naujai skirtas S. Šemerio suaugusiųjų gimnazijos patalpos gimnazijos specifikai. Suremontuoti naujo korpuso koridoriai, laiptinės, įrengti penki mokomieji kabinetai. Tačiau liko neišspręstų ugdymo sąlygų gerinimo klausimų: reikia įrengti teatro salę, pakeisti dalį mokyklos baldų, pasenusią kompiuterinę įrangą, žaliuzes klasėse ir bendrosiose patalpose, atnaujinti lauko teritorijos asfalto dangą.

Humanistinės kultūros ugdymo menine veikla sistemos įgyvendinimas ir kitų uždavinių vykdymas, darbas su gabiais vaikais pasireiškė konkrečiais rezultatais. Ryškiausi mokinių laimėjimai: 1) Klaipėdos miesto olimpiados, konkursai: miesto skaitovų konkurse Gerda Jašinskaitė, IVm klasės mokinė, laimėjo III vietą (mokytoja L.Galkauskienė); Klaipėdos miesto eilėraščių konkurse ,,Jūra – gyvybės lopšys“ Urtė Jakubėnaitė, IIm klasės mokinė, tapo laureate (mokytoja L.Bručkienė); jaunųjų filologų konkurso laureatai – Salvija Stončiūtė, IIm klasės mokinė, Laimutė Tamošiūnaitė, Haroldas Kogstas, Audra Matulionytė, IId klasės mokiniai, Marija Astromskaitė, Im klasės mokinė (mokytojos L. Bručkienė, V. Gvozdevienė); meninio skaitymo kompozicijų konkurse laimėta I vieta (mokytoja L. Bručkienė); muzikos olimpiadoje Adomas Zubė 7m - I vietą, Gintarė Valionytė 7m - II vietą, Marija Astromskaitė, Im klasės mokinė - II vietą, Ieva Medveckaitė 8m - III vietą (mokytoja I. Bertulienė); Viltė Juozokaitė 5m miesto matematikos olimpiadoje laimėjo III vietą (mokytoja V. Mačernienė); fizikos olimpiadoje Elena Užiūnaitė – II vietą (mokytoja R. Pociutė); rudens krose laimėta II komandinė vieta, pavasario krose - I vieta; „Sporto, pramogų, laisvalaikio žinių turnyre“ – I vieta; sporto žaidynių „Mero taurė“ stalo teniso varžybose (berniukai 1998 m. gim. ir jaunesni) - II komandinė vieta; sporto žaidynių „Mero taurė“ stalo teniso varžybose (mergaitės 1998 m. gim. ir jaunesni) - I vieta ir kita;

2) nacionaliniai konkursai, olimpiados: respublikiniame meninio skaitymo  kompozicijų konkurse **poetinė kompozicija ,,Ar būna pasauly kitaip?" -** **III vietos laimėtoja;** respublikiniame jaunųjų filologų konkurse Salvijai Stončiūtei, IIm klasės mokinei, Marijai Astromskaitei – Švietimo ir mokslo ministro D. Pavalkio padėkos raštas už kūrybą (mokytojos L. Bručkienė, V. Gvozdevienė), respublikinėje muzikos olimpiadoje dvi prizinės vietos: Gintarė Valionytė 7m I vieta, Adomas Zubė 7m III vieta (mokytoja I. Bertulienė),trys ansambliai respublikinio vaikų ir moksleivių televizijos konkurso ,,Dainų dainelė“ nugalėtojai,2-4 klasių ansamblis tapo laureatu (mokytoja R. Girdzijauskienė); respublikiniame matematikos konkurse ,,Kengūra“ Benas Vainius 2d pateko į geriausiųjų 50-uką Lietuvoje (Klaipėdoje II vieta) ir kita;

3) tarptautiniai konkursai, olimpiados: Konstantinas Salys tarptautiniame matematikos konkurse „Kengūra“ tapo prizininku (pateko į 50-tuką) (mokytoja V. Mačernienė), tarptautiniame konkurse „Sveikuolių sveikuoliai“7m klasės mokinių komanda laimėjo I vietą (mokytoja N. Bartusevičienė),Pasaulio chorų žaidynėse Rygoje jaunių choras laimėjo du sidabro medalius (vadovas A. Girdzijauskas),tarptautinėje kalbų kengūroje 43 prizinės vietos: I vieta - 18 laimėtojų, II vieta –10 laimėtojų, III vieta -15 laimėtojų (visos anglų kalbos mokytojos).

Mokykloje vykdomos pradinio, pagrindinio, vidurinio ugdymo bendrosios programos, neformalus mokinių švietimas, sudarė sąlygas mokiniams užsiimti mokykloje visą darbo dieną. Nebe pirmus metus mokykloje įgyvendinamos meninio ir kultūrinio ugdymo programos, taikomi mokinių humanistinės kultūros ugdymo menine veikla pedagoginės sistemos elementai, jų įgyvendinimas nuolatos tobulinamas. Tai, kad mokyklos mokinių skaičius jau keletą metų yra stabilus, o kai kurios klasės negali priimti mokytis visų norinčių, rodo, kad šių programų įgyvendinimas atitinka mokyklos bendruomenės bei Klaipėdos miesto gyventojų interesus ir pateisina jų lūkesčius;

2.4. suteiktų paslaugų kiekybiniai ir kokybiniai pokyčiai:

2014 metais mokykloje vidurinį išsilavinimą įgijo 33 mokiniai, iš jų į aukštąsias mokyklas įstojo 27 mokiniai. Pagrindinį išsilavinimą įgijo 50 mokinių, iš jų 44 tęsė mokslą Vydūno gimnazijoje, 3 įstojo į profesines mokyklas, 3 tęsė mokslą kitose miesto mokyklose.

Gimnazijoje 2014 metais pedagoginė pagalba teikta 7 specialiųjų poreikių mokiniams (2013 metais – 9), iš jų 4 mokėsi pagal pritaikytas programas. Mokinius nuolatos konsultuoja psichologas. Švietimo pagalbos gavėjų, turinčių kalbos ir komunikacijos sutrikimų sąraše buvo 63 mokiniai (2013 metais - 76). 35 mokiniams suteikta socialinio pedagogo pagalba. 2014 metais buvo pavežami 7 mokiniai (2013 metais - 9). Nemokamą maitinimą gavo 45 mokinys (2013 metais - 61). Greta pradinio, pagrindinio ir vidurinio ugdymo programų vykdytos ir meninio ugdymo, kultūrinio ugdymo bei neformalaus mokinių švietimo programos, kuriose dalyvaudami mokiniai tenkino meninio, kūrybinio ir kultūrinio ugdymosi poreikius. Pagal meninio ugdymo programą 70 valandų, apmokamų iš savivaldybės biudžeto, naudota meniniam ugdymui individualizuoti.

3. Vadovo indėlis, tobulinant įstaigos administravimą:

3.1. vadovo veikla formuojant ir keičiant įstaigos kultūrą, bendradarbiavimas su socialiniais partneriais. Mokyklos vadovas nuolatos rūpinasi mokykloje įgyvendinama netradicinio ugdymo sistema - Humanistinės kultūros ugdymu menine veikla. Ši sistema grindžiama tarpdalykinės integracijos ryšiais ir mokytojų bendradarbiavimu, todėl partneriškų santykių kūrimas ir plėtra tiek mokykloje, tiek socialinėje aplinkoje yra nuolatinio rūpesčio objektas. Skatinamas mokyklos meninio ir kultūrinio ugdymo programų tobulinimas, numatytų veiklos uždavinių kokybiškas įgyvendinimas, puoselėjami demokratišku ir kolegišku sprendimų priėmimu sąlygoti darbuotojų santykiai, geras mikroklimatas. Mokykla yra sudariusi bendradarbiavimo sutartis su Klaipėdos universitetu, Klaipėdos kolegija, Adomo Brako dailės mokykla, 9 miesto pagrindinėmis mokyklomis, „Šaltinėlio“ mokykla-darželiu, Stasio Šimkaus konservatorija, Regos ugdymo centru, miesto globos namais, Turizmo mokykla, Vilniaus „Žemynos“, Vokietijos Essen-Werdeno gimnazijomis, Jaunimo darbo centru ir kitomis švietimo, kultūros, socialinėmis įstaigomis. Kartu su socialiniais partneriais organizuojami renginiai, koncertai, vakaronės, pilietinės akcijos, aukštųjų mokyklų studentai mokykloje atlieka praktiką, vyksta gerosios profesinės praktikos sklaida. Stiprėjo mokyklos bendravimas su mikrorajono bendruomene, aplinkinių rajonų gyventojai kviesti į mokyklos šventinius renginius, bendradarbiaujama su seniūnaičiu S. Liekiu.

3.2. įstaigos veiklos įsivertinimo organizavimas ir gautų duomenų panaudojimas veiklai tobulinti, savivaldos institucijų plėtojimas ir jų įtraukimas į įstaigos valdymą. Ugdymo(si) proceso valdymas, ugdymo turinio vadyba, edukacinių aplinkų kūrimas ir tobulinimas, vaikų saugumo ir lygių galimybių užtikrinimas, tėvų (globėjų, rūpintojų) informavimas ir švietimas.

Mokykla savo veiklą planuoja, ruošdama metų veiklos, mokslo metų ugdymo bei kiekvieno mėnesio konkrečių veiklos priemonių planus. Ankstesniais metais tobulinta įstaigos planavimo sistema, apimanti ilgalaikį ir trumpalaikį planavimą: paruošta 2015–2017 m. mokytojų atestacijos perspektyvinė programa, vykdytos pamokos kokybės tobulinimo priemonės, atliktas platusis įstaigos veiklos įsivertinimas. Siekiant užtikrinti mokinių saugumą ir lygias ugdymosi galimybes, buvo įgyvendinamos kultūrinio ugdymo, Olweus patyčių, nusikalstamumo, žalingų įpročių bei kitos prevencijos programos. Pagal iškeltus metinius veiklos tikslus skatintas mokytojų bendradarbiavimas, tarpdalykinė integracija, kultūrinio sąmoningumo kompetencijos ugdymas, rūpintasi kultūrinio ugdymo grupių veiklos tobulinimu.

Tobulinant veiklą, aktyviai mokyklos valdyme dalyvauja metodinės grupės (10), metodinė, mokytojų, tėvų, mokinių bei mokyklos tarybos. Šios savivaldos institucijos veikia pagal mokyklos nuostatuose nustatytus veiklos principus ir teikia siūlymus bei dalyvauja svarstymuose pagal mokyklos nuostatuose priskirtą kompetenciją. Mokyklos direktorius skatina kūrybines, pilietines mokinių, mokytojų, tėvų iniciatyvas, sudaro sąlygas jų įgyvendinimui.

Svarbios mokyklos bendruomenės – tėvų, mokytojų, mokinių iniciatyvos, tvarkant mokyklos patalpas ir teritoriją, kuriant edukacines erdves. Nuolat gerėjanti ugdymo aplinka dar labiau sustiprino mokyklos bendruomenės ryšius, pagerino mokyklos mikroklimatą ir ugdymosi rezultatus.

Užtikrinant mokinių saugumą naujame mokyklos pastate ir jo prieigose, buvo įrengtos stebėjimo kameros mokyklos pastate, organizuotas tėvų budėjimas mokyklos prieigose, bendradarbiaujant su policija sustiprintas teritorijos stebėjimas ir patruliavimas. Siekiant geriau informuoti mokinių tėvus (globėjus) apie mokinių veiklą bei pasiekimus mokykloje, mokykloje naudotas elektroninis dienynas, kartą mėnesyje rengiamos tėvų dienos.

3.3. žmoniškųjų, materialių ir finansinių išteklių valdymas:

2014 metais gimnazijoje dirbo kompetentingi, reikiamą išsilavinimą ir kvalifikaciją turintys darbuotojai: 25 atestuoti vyresniojo mokytojo, 26 – mokytojo metodininko, 4 - eksperto, 9 – mokytojo kvalifikacinei kategorijai. Visi mokytojai įgiję aukštąjį išsilavinimą. Įstaigos vadovų kvalifikacija: 2 turi pirmąją vadybinę kategoriją, 2 - antrąją vadybinę kategoriją.

2014 metais mokykloje taikyta efektyvi planavimo bei mokytojų ir mokinių skatinimo sistemos, vykdyta atsakomybės už rezultatus kontrolė, materialiniai ir finansiniai ištekliai naudoti tikslingai, atsižvelgiant į ugdymo poreikius.

1. Problemos, sąlygotos vidaus ir išorės faktorių. Kontroliuojančių institucijų ar Vidaus audito tarnybos atlikti patikrinimai: mokyklos patalpos iš dalies atitinka mokyklos poreikius ir higienos reikalavimus, patalpos reikalauja remonto. 2014 metais mokyklos veiklą vertino Klaipėdos miesto valstybinė maisto ir veterinarijos tarnyba, Klaipėdos visuomenės sveikatos centras. Patikrinimo aktais mokykla įpareigota įrengti kabinetuose žaliuzes, tiekti visuose tualetuose karštą vandenį. Nurodyti trūkumai šalinami pagal galimybes, kreiptasi į Klaipėdos miesto savivaldybės administraciją dėl papildomų lėšų skyrimo būtiniems darbams atlikti.

Klaipėdos Vydūno gimnazijos direktorius Arvydas Girdzijauskas